Der er ikke nye planer på vej for Alléskolen, der har stået forladt og ubrugt hen i over 10 år.

"Det er en skændsel for området" "Se at rag den skole ned" "Det er bare trist" Sådan lyder udsagnene på en Facebook-side for Alléskolen i Aalborg omkring den gamle og forladte skolebygning på Østre Allé, der gennem et årti har stået i værre og værre forfatning. Smadrede ruder, grafitti og afbrændte lokaler er noget af det, der møder øjet, hvis man vover sig ind i den ubrugte bygning. Se flere billeder herunder. Og som det ser ud nu, kommer det, som flere lokale kalder "øjebæ", til at blive stående. - Der er desværre ikke nyt at tilføje i sagen på nuværende tidspunkt, siger Rasmus Sammy Haukrogh, direktør for boligselskabet Lykkebo, som ejer grunden og bygningerne. Rådmand for By- og Landskabsforvaltningen i Aalborg Kommune, Jan Nymark Thaysen (V) fortæller dog, at han regner med et snarligt møde med Lykkebo omkring ruinens fremtid. Har svært ved at opgive planer Men der skal lappes mere end hullerne i ruinen. Forholdet mellem kommune og bygherre har nemlig lidt et knæk. Tilbage i november sagde et flertal i By- og Landsskabsforvaltningen nej til at sende et kommuneplanforslag i høring, som ville tillade et byggeri af i alt 300 boliger i otte etager med en byggehøjde på op til 29 meter. Det skete, efter at flere naboer klagede over planerne på grund af byggeriets højde. Og siden da har Lykkebo ikke haft mod på at komme med nye planer. - Jeg kan kort sige, at projektet er udviklet af vores arkitekter og ingeniører, samt afstemt i tæt samarbejde med teamet ved By- og Landskabsudvalget. Vi var alle chokerede, da det blev nedstemt, siger Rasmus Sammy Haukrogh og fortsætter: - Vi har brugt over seks år og enorme summer på at udvikle et charmerende og velfungerende projekt som bidrager arkitektonisk til området. Aalborg Kommune har vedtaget, at man ønsker at by-fortætte i området omkring Østre Allé, også i området hvor den kollektive trafikforbindelse Plusbus kommer til at køre. Derfor er Rasmus Sammy Haukrogh stadig uforstående overfor, at planerne skal lægges helt om. - Der er indtænkt plusbus, cykelstier, grønne rekreative områder, lånebiler, parkering under terræn og så videre, men til vores skuffelse er der nu igen nogen, der ønsker justeringer som ikke har nogen positiv effekt, men blot negative konsekvenser for arkitekturen, siger han. Vil holde møde Fra kommunens side er man klar til at tage dialogen op igen og håber på, at Lykkebo vil komme med et nyt udspil, så den udslidte bygning kan dø. Jan Nymark-Thaysen har dog forståelse for den anden side af sagen. - Planerne opfyldte alle vores politikker, men så var der alligevel nogen, der stemte den ned. Og det har skabt usikkerhed om, hvad man så kan få igennem politisk. Men nu er hånden stukket frem igen, siger han. Samtidig kan kommunen ikke tvinge Lykkebo til at gøre noget ved grunden. - De kan godt få en lokalplan, men der er ikke nogen handlepligt på den heller. Vi må finde ud af, hvordan vi kan få det til at lykkes. Det er bare noget, vi skal have løst, slutter Jan Nymark-Thaysen.